
ОБЛЕКЛОТО - МЕЖДУ СВЕТСКОТО И РЕЛИГИОЗНОТО: 
ПОЛИТИКИ И ИДЕНТИЧНОСТ 


Ива Кюркчиева, Мая Косева 


Настоящата статия! разглежда как облеклото, изразяващо религиозна принад- 
лежност, се ползва и възприема в българското светско общество. Проследени 
са различни стратегии при избора на религиозни символи и дрехи, които са 
съобразени както с ролята на всеки отделен индивид в социума, така и на eT- 
ническите и религиозните общности като цяло. Тези разграничителни функ- 
ции проличават особено ясно в институционалното публично пространство, 
където статусът на лицата зависи от различните социални роли. В отвореното 
публично пространство нещата са по-динамични и там акцентът пада върху по- 
зицията, която индивидът има или иска да има в съответната обществена среда. 
Обръща се внимание и върху съществените разлики в избора на облекло във 
всекидневния живот и при празник. Често пъти този целенасочен избор демон- 
стрира различни идентичности на лично и колективно ниво. 

В продължение на векове в България етническите и религиозни общности 
имат възможност да изразяват своята групова принадлежност чрез облеклото 
си, без това да предизвиква сериозни противопоставяния в социалните взаи- 
модействия:. В последните години обаче дебатът за мястото на исляма в съвре- 
менния свят и по-специално в Европа е особено актуален. Той е провокиран 
от стремежа да се намери място на разнообразните имигрантски религиозни 
и етнически групи в сравнително хомогенните доскоро европейски общества. 
Световното развитие на исляма също провокира нови процеси и модели, част 
от които се отразяват в променени стратегии на изразяване на религиозна при- 
надлежност чрез облеклото и символите. Някои от тях засягат самото облекло, 
а други - стремежа за разширеното му присъствие в публичното пространство. 
Това е особено видимо в женското облекло. Тези тенденции започват да се про- 
явяват и в България, като привличат публичния интерес и предизвикват реак- 
ции и мнение във все по-широки обществени среди. Въпреки това, на този етап 
дискусията все още е в началото. Медиите обикновено отразяват демонстрира- 
нето на религиозните дрехи или само в конфликтни случаи, или когато предста- 
вят специфични празници и обичаи на съответните етнически или религиозни 
групи. Вероятно и в българското общество проблемът ще се развива, като се 
има предвид значимостта му в европейски мащаб (Taylor 2011: 41-42). 


1 Текстът е резултат от изследователската работа по проект „Религиозни различия и 


светски модели в Европа - иновативни подходи към правото и политиките“, финан- 
сиран по 7 рамкова програма на ЕК с водеща организация за България МЦИМКВ. 
Сборник, посветен на сравнителното проучване на темата за религиозните символи 
в публичното пространство в няколко европейски държави, предстои да излезе от 
печат в края на 2012 г. (,,Religion in Public Spaces. A European Perspective‘). 

С изключение на периодите на насилствени държавни кампании, които ще бъдат раз- 
гледани в изложението. 

Стратегиите по отношение на религиозното облекло в публичната и част- 
ната сфера B България са разгледани в историческа и съвременна перспектива 
на отношенията между религиозното и светското в контекста на традиционното 
за България етническо и религиозно разнообразие. Текстът проследява няколко 
ключови случая, в които се коментират действията на държавните институции 
и общественото мнение. Направен е опит да се анализира доколко те имат ясна 
позиция по тези проблеми в настоящия момент и възможност да изградят меха- 
низми за адекватни реакции в бъдеще. 


Отношенията държава - религия в миналото и съвременността 


Отношенията между държава и религия в съвременността се основават на спе- 
цифична законодателна основа и разнообразни исторически процеси. Основни- 
те фактори, които влияят на състоянието на тези отношения, са: принадлежнос- 
тта към православието, наследството на Османската империя, конструирането 
на модерната национална държава, тоталитарният режим, постсоциалистиче- 
ската демократизация и интеграцията към европейското политическо простран- 
CTBO. 

Изграждането на модерна национална държава след 1878 г. е основано на 
идеята за конструиране на единна българска нация. В Конституцията от 1879 г. 
православието е определено като „господствующа в Българското Княжество 
вяра“ (гл. 9, чл. 37). Светият Синод упражнява върховната духовна власт. Всич- 
ки останали вероизповедания се ползват със свобода, ако „изпълнението на тех- 
ните обреди не нарушава съществующите закони“ (гл. 9, чл. 39 и 40) (Методиев, 
Стоянов 1990: 24). 

И в двете „социалистически“ конституции (от 1947 г. и от 1971 г) отноше- 
нията между държавата и религията са регламентирани. В чл. 78 (1947 г.) ичл. 
53 (1971 г.) се гарантира свобода на вероизповедание и на религиозни обреди. 
Юридически „Църквата“ е отделена от държавата. Постановява се, че отделен 
закон урежда правното положение и материалната издръжка, както и вътрешно- 
то самоуправление на различните религиозни общности. Забранява се използ- 
ването на „църквата и религията за политически цели и образуването на поли- 
тически организации на верска основа“ (Методиев, Стоянов 1990: 50, 65). Ясно 
е, че под „Църквата“ се има предвид Българската православната църква, но за 
разлика от предишния период нейната доминираща роля не е изрично заявена. 
В конституцията от 1971 г. е добавено, че гражданите могат да водят и антире- 
лигиозна пропаганда (Методиев, Стоянов 1990: 65). В целия социалистически 
период атеизмът безусловно доминира, а основна негова цел е „отмирането на 
религията“, въпреки че и в двете конституции е налице правно основание за 
формална религиозна свобода (Груйкин 2004). 

Конституцията от 1991 г. (последно изменение 2007 г.) гарантира религи- 
озните права и свободи на гражданите на Република България, отразявайки де- 


3 За отношението към религията в периода на социализма вж. по-подробно в: Стаме- 


нова 1995 и Petrov 2000. 

мократичните промени в държавното устройство и управление“. Отношенията 
на вероизповеданията с държавата са регламентирани в Закон за вероизповеда- 
нията от 2002 г. (последно изменение 2009 г.). В този закон отново е деклари- 
рано различието в отношението към БПЦ и към останалите вероизповедания. 
От една страна, се гарантира автономията на различните изповедания, не се 
допуска държавна намеса в техните дела: „вероизповеданията са свободни и 
равноправни“ (чл. 4. (1)) и имат достъп до разпределението на държавната суб- 
сидия от Оюджета (чл. 28). От друга страна, законът препотвърждава специфич- 
ната позиция на БПЦ, основана на традицията, историческа роля и значимост 
за държавното развитие (чл. 10(1)). Така за първи път в законов текст след 
1989 г. се регламентира равноправно третиране на всички деноминации. Съще- 
временно православието е определено като „градиционна религия в Република 
България“. 

От създаването на модерна България винаги някоя държавна институция 
e била отговорна за контрола върху различните вероизповедания. Обикновено 
това са звена към Министерство на вътрешните работи или Министерство на 
външните работи. Днес тези функции са поети от Дирекция „Вероизповедания“ 
към Министерския съвет на Република България. 

От втората половина на ХХ в. България постепенно приема международ- 
ните и европейските документи, свързани с религиозните свободи и индиви- 
дуалните човешки права. Тези процеси са особено интензивни по време на 
присъединителния период към Европейския съюз. Проблемите за толерант- 
ността, равнопоставеността на гражданите и борабата срещу дискриминаци- 
ята са третирани в българското законодателство - в Конституцията, Закона за 
вероизповеданията от 2002 г.; Закона за политическите партии от 2005 г.; Зако- 
на за защита срещу дискриминацията (ЗЗД) от 2004 г. Създадени са и специа- 
лизирани органи, които да санкционират прилагането на тази законова рамка: 
Национален съвет по етнически и демографски въпроси от 1997 г., Омбудсман 
на Република България от 2003 г. и Комисия за защита от дискриминация от 
2005 г. (КЗД). 


4 Чл. 13. гласи: (1) Вероизповеданията са свободни. (2) Религиозните институции са 
отделени от държавата. (3) Традиционна религия в Република България е източно- 
православното вероизповедание. (4) Религиозните общности и институции, както 
и верските убеждения не могат да се използват за политически цели (Беров 2009: 
44). 

Чл. 10. (1) гласи: „Градиционно вероизповедание в Република България е източното 
православие. То има историческа роля за българската държава и актуално значение 
за държавния й живот“ (Беров 2009: 79). 

По-подробно за взаимоотношенията между държавна власт и религиозни институ- 
ции в постсоциалистическа Европа вж.: Ееггап 2003. 

Комисията е спонсориран от държавата административен орган, който действа като 
съд. КЗД има правомощия да приема и разглежда жалби по ЗЗД. Процедурата в КЗД 
предвижда собствено разследване на случая, правна помощ, изслушвания на стра- 
ните, а също така с бърза и безплатна. Решенията й могат да бъдат обжалвани пред 
ВАС. 

Малцинствата и отношенията държава - религия 


Според резултатите от преброяването на населението в България от 2011 r., 
от лицата, отговорили на въпроса за религиозна принадлежност, 76% се са- 
моопределят като източноправославни християни, 10 % като мюсюлмани (в 
това число турци, българи и роми). Всяка от групите лица, самоопределили 
се като католици (включително униати), протестанти, юдеи, армено-григори- 
анци, е около 1%. Заявилите, че нямат вероизповедание, са 4.7%, а че не се 
самоопределят — 7.1908. Трябва да се отбележи, че не всички декларирали се 
в преброяването като източноправославни са кръстени и/или изпълняват ре- 
лигиозните предписания. Според социологически проучвания подобно само- 
определение се основава на традицията и/или семеен произход и възпитание, 
а не на действително изповядване и принадлежност към определена конфе- 
cna (Peteva 2003: 38). След демократичните промени от 1989 г. много хора се 
връщат към „своята“ религия като реакция спрямо наложените в предходния 
период забрани”. 

Официалната държавна политика към традиционните мюсюлмански мал- 
цинства в България е твърде непостоянна. Периоди на свободно изявяване на 
религиозна и етническа идентичност се редуват с репресии и опити за асими- 
лация през целия ХХ в. Важно е да се уточни, че мюсюлманските малцинства 
населяват компактно периферни и предимно селски райони в страната. След 
1948 г. основната цел на управляващите е била да ги интегрира в единна социа- 
листическа нация. Мюсюлманските практики и традиции са обект на натиск 
от две посоки: от една страна, религията е официално преследвана като несъв- 
местима със социалистическата идеология и ценности, а от друга, ислямът се 
възприема като основа за поддържане на идентичност различна от българска- 
та. Трябва да се изтъкне, че вътрешното разграничение сред мюсюлманите на 
суни и алеви никога не е официално признавано и всички са били доминирани 
от Главното Мюфтийство, което е сунитско. Това рефлектира и върху държав- 
ната политика, която не прави вътрешно разграничение между двете общно- 
сти. 

През социализма управляващите реализират няколко асимилационни кам- 
пании спрямо различните мюсюлмански групи, за да „се преодолее изоставане- 
то в начина на живот и съзнанието“: насилствена промяна на мюсюлманските 
имена, преследване на религиозни практики и обичаи, забрана на традиционно- 
то мюсюлманско облекло". Като следствие от тази политика сред мюсюлман- 
ските общности се разгръща процес на капсулиране и реставриране на някои, 
свързани с исляма, патриархални културни характеристики, изоставени в про- 
цеса на модернизация (Желязкова 1998: 382, 390). Тези тенденции, преплетени 
и с нови процеси, се развиват в периода на демократизация. 


8 http://www.nsi.bg/EPDOCS/Census2011 final.pdf 

° Вж. ив: Карамихова (съст.) 2007. 

'0 Вж. по-подробно за това в: Груев, Кальонски 2008; Иванова 2002; Кръстева-Благоева 
2001; Konstantinov, Alhaug 1995. 

Облекло като религиозен символ - малцинствата и държавната 
политика 


Религиозното самоопределение често се възприема като етнически или 
културен идентификационен фактор. Поради тази причина в българското 00- 
щество възниква ситуация, в която специфичното облекло се свързва не само с 
религията, но в голяма степен с етноса и традицията. От друга страна, появата 
на нови елементи провокират по-отчетливото му възприемане като религиозен 
символ. Трудно е да се даде определение кое/какво облекло е религиозно. По- 
коректно би било да се говори за елементи от облеклото, които изразяват рели- 
гиозна принадлежност. Често пъти някои елементи от облеклото са употребени 
и осмисляни като религиозни символи без сами по себе си да са такива. 

Може да се твърди, че у нас проблемът с религиозните символи и елементи 
при облеклото в публичното пространство е сравнително нов и едва в послед- 
ните години започва да се проявява. Основните причини са: 

— Православното мнозинство няма специфичен религиозен дрес код, с из- 
ключение на духовенството. 

- Местното мюсюлманско население (турци, българи, роми!) само контро- 
лира проявите си на различност и се пази от твърде явна конфронтация. 

- Имигрантите в България все още не са голяма група. Те са предимно 
мъже, които се стремят да се адаптират в обществото. Жените, които по прин- 
цип са малко, остават в дома и не са социално активни”. 

- Традиционно съществуват еврейска, арменска, католическа и протес- 
тантска общности, които са сравнително малобройни и реално интегрирани в 
обществото. Публично те не демонстрират различен дрес код и само някои от 
религиозните им водачи използват специфично облекло. 

Отношението на държавата при регулирането на религиозните елементи в 
облеклото се определя от структурата на религиозните групи в България и от 
начина, по който общностите взаимодействат в публичната и частните сфера. 
Поради това се наблюдава разлика във възприемането на традиционния костюм 
при мюсюлманските общности? и постепенно навлизащите през последните 
две десетилетия нови религиозни елементи в облеклото“. В първия случай 


През целия ХХ в. постепенно се наблюдават промени в облеклото на ромите/цигани- 
те в посока на постепенно отпадане на традиционните елементи. Днес само някои от 
мюсюлманките роми/циганки частично носят шалвари и само по-възрастните от тях 
поставят и кърпи на главите си (Дечева 2004: 84-85, 91—92). 

Сред имигрантките мюсюлманки в България съществуват различни тенденции във 
връзка с промяната на религиозния дрес код. Някои то тях запазват традиционното 
си облекло от страната на произход. Други започват да носят по-светли връхни дре- 
хи, но продължават да покриват главите си. Съществуват и случаи, при които те не 
поставят кърпа на главата си и обличат модерни облекла (Троева, Манчева: 2011: 
203-204). 

Сред традиционно живеещите по българските земи мюсюлмани религиозната при- 
надлежност също е индентификационен маркер. Тази идентичност външно се из- 
разява чрез запазването на елементи от традиционния женски костюм - шалвари и 
кърпа. 

14 Вж. ив: Троева 2012 и статията й в настоящото списание. 

дрехата се възприема като израз на традиционната културна (етническа и ре- 
лигиозна) принадлежност. Във втория части от облеклото (плътната забрадка 
и дългата роба) се третират като символи, явно демонстриращи религиозност. 
Затова първите по-рядко се възприемат като противоречащи на светските устои 
на обществото, докато вторите се осъзнават именно като такива. 

В последните години сред традиционните мюсюлмански общности у нас 
се наблюдава тенденция за доближаване към процесите в развитието на исляма 
в европейски контекст. Все повече млади хора получават образование в ислям- 
ски държави (например в Турция, Саудитска Арабия, Сирия, Иордания и др.) 
или поддържат контакти с мюсюлманските общности в Европа. От гледната 
точка на новообразованите мюсюлмани ислямът в България, запазил се на би- 
тово ниво, не е достатъчно каноничен. Често, дори в конфликт с възрастното 
поколение, те се опитват да въведат „истинските“ практики. Техните мнения 
повлияват на част от възрастното поколение и религиозни организации. Тези 
процеси напоследък се отразяват и в облеклото на жените - появяват се кла- 
сически забулени млади момичета, облечени с дълги роби“. Това провокира 
чувствителност в общество, отключва някои негативни реакции, а също така 
привлича вниманието на държавните институции относно регулирането на 
присъствието на религиозните символи и облекло в публичното пространство. 

Обществен и медиен интерес предизвикват предвижданите промени в про- 
екто-закона за училищното образование, внесен през 2009. Член 122 (3) 6 се 
отнася до учениците и гласи, че всеки е длъжен „да не носи символи и еле- 
менти, които по агресивен и натрапващ се начин демонстрират религиозните 
или идеологическите му предпочитания, както и такива, които подбуждат към 
етническа или расова вражда или омраза“. Същите разпоредби са предвидени 
и за учителите в чл. 134 (2) 151. Този текст вече повече от две години предиз- 
виква дискусии в публичното пространство. Предполага се, че наред с други 
спорни въпроси, въпросът за религиозните символи и елементи в облеклото 
също е една от причините законът да не е гласуван от парламента по времето 
на управлението, в което ДПС (Движение за права и свободи) беше част от уп- 
равляващата коалиция. Според представител на една от правозащитните орга- 
низации в България подобен текст засяга именно жените мюсюлманки и може 
да се разглежда като пример за непряка множествена дискриминация на основа 
пол, религия и етнос“. Въпреки че в почти всички изказвания се твърди, че тези 
членове се отнасят до забрадките на момичетата, някои представители на БПЦ, 
националистически организации и журналисти лансират тезата, че ще се заб- 
ранят и бижутата с кръстчета. В този вид текстът е достатъчно неясен, тъй като 


Вж. повече в: Кюркчиева, Троева-Григорова, Бончева-Лучева, Косева, Димитрова 
2008. 

Според традициите на мюсюлманите в България кърпата не покрива изцяло косата и 
ушите. Начинът на забраждане зависи от локалната традиция и е знак за принадлеж- 
ност към определена етническа или религиозна група. Напоследък Главното мюф- 
тийство разпространява брошури, които обясняват как трябва да изглежда женското 
облекло според канона (Чекер 2009). 

proekt_zakon_uchilishtno_obrazovanie2804.pdf 
http://www.mediapool.bg/show/?storyid=121172 

въпрос на бъдещи интерпретации е какво точно се разбира под определението 
за агресивна и натрапчива демонстрация на религиозност. В предложения през 
февруари 2012 г. нов законопроект за предучилищното и училищното образова- 
ние тези текстове са отпаднали и само чл. 172 (4) гласи, че учениците трябва „да 
се явяват в училището с облекло и във вид, съгласно изискванията на училищ- 
ния правилник“. Това потвърждава тезата за липсата на готовност и желание 
на държавата да предприеме мерки за регламентация на проблема на този етап. 
Новата формулировка очевидно оставя решението в ръцете на директорите и 
позволява различно третиране на местно ниво”. 

Можем да обобщим, че напоследък въпросът за религиозните символи и 
елементи в облеклото става все по-дискутиран в българското общество, а HH- 
ституциите търсят възможни решения на възникналите ситуации. За момента не 
се наблюдава ясно заявена позиция за активна намеса от страна на държавата. 


Религиозни елементи в облеклото и институционалното публично 
пространство 


Първите случаи, когато чрез религиозните елементи в облеклото се поставят 
въпроси за отношението светско-религиозно, са в сферата на училищното 06- 
разование”, T. е. в институционалното публично пространство. Именно те ще 
бъдат ползвани за илюстриране на проблема в България, отношението на обще- 
ството и медиите, както и опитите на държавата да регулира подобни въпроси. 

Във всички разгледани случаи става въпрос за религиозните елементи в 
облеклото на жени мюсюлманки. Конкретните примери са от сферата на дър- 
жавното училище. Един от първите примери е от 1996 г. Тогава почти внезапно 
общественото внимание се насочва към училището в с. Рибново (Югозападна 
България), населено с българи мюсюлмани, където ученичките посещават за- 
нятията с традиционните шалвари и шарени забрадки. В спора е ангажиран 
тогавашният министър на образованието, който смята, че подобна практика не 
отговаря на светския характер на образованието. Журналистите лансират теза- 
та, че в този район има прояви на ислямизъм. Местните хора защитават правото 
си да носят своите си костюми, подчертавайки, че това е част от тяхната тради- 
ция и идентичност”. След агресивна медийна кампания и множество проверки 
на МОН се констатира, че не става въпрос за религиозна пропаганда и сканда- 
лът утихва. През 2009 г. към същото училище отново се отправят подобни 00- 
винения, медиите отново активизират общественото мнение. В крайна сметка 
нещата отново се успокояват”. Може да се твърди, че в този случай става дума 
за явни политически спекулации, които целят да влияят върху вота по време на 


9 http://www.minedu. government.bg/opencms/export/sites/mon/left_menu/documents/ 


documentsproject/2012/proekt_zakon_obrazovanie_14-02-2012.pdf 

За политиките в други европейски държави, например, Франция вж.: Скот 2007. 

7 http://www.vsekiden.com/47705 

2 http://www.monitor.bg/article?id=192714; http://paper.standartnews.com/bg/article.php? 
article=270891 

http://www. dnevnik.bg/dnevnikplus/2009/03/17/691321_ribnovo_- partiiata_tuk_e bashev/ 

избори. Още повече, че става дума за традиционния местен костюм, който като 
цяло не се възприема като явен религиозен символ от обществото. 

Другите примери се отнасят до навлизането на новите елементи в облек- 
лото на жените - дълга роба и плътно забраждане. В тези случаи специфични- 
те „нови“ дрехи вече категорично се третират като религиозни символи. При 
тях внимание към проблема се обръща от самите представители на общността, 
които смятат, че се нарушават правата им, когато се сблъскват със забрани за 
носенето им в училище. 

Има два случая на ученички от горните класове на средното училище. В 
първия от тях жалбата пред КЗД от 2006 г. е подадена от местна религиозна 
мюсюлманска организация по повод факта, че в гимназия в гр. Смолян вътре- 
шен правилник регламентира носенето на училищна униформа. В това орга- 
низацията вижда целенасочен опит да се възпрепятства носенето на облекло, 
съобразено с религиозната принадлежност. Директорката на училището обаче 
не ограничава достъпа на ученичките до учебните занятия. Със своето решение 
№ 37/27.07.2006 г. КЗД не само отхвърля наличието на дискриминационен акт, 
а смята, че директорката е допуснала неспазването на училищния правилник, 
което е довело до неравностойно третиране на останалите ученици в гимнази- 
ята. КЗД налага и санкция на организацията, подала жалбата, за действия, под- 
буждащи към дискриминация, както и на училищното ръководство и на МОН». 

Втората жалба е подадена през 2008 г. от ученички от с. Гьоврен, учещи 
в гр. Девин. КЗД не открива дискриминация в устно отправеното предупру- 
ждение от директора да не носят религиозни символи (дълги роби и плътни 
забрадки) в училище, както и в правилника на регионалния инспекторат, тъй 
като не е имало ограничаване на достъпа им до учебните занятия. В решение 
Хо 38/22.02.2008 г. КЗД препоръчва на министъра на образованието и науката 
да направи цялостен анализ на състоянието на системата на българското 00- 
разование в контекста на спазването на антидискриминационното законода- 
телство и на свободата на вероизповеданията. Решението на КЗД е обжалвано 
пред Върховния административен съд. ВАС постановява решение Ne 6139 от 
27.05.2008 г., че предписанията на КЗД са лишени от предмет и в нарушение 
на разпоредби на ЗЗД, които предвиждат предотвратяване или преустановяване 
на нарушенията. Поради това ВАС отменя решението на КЗД в тази му част”. 

Друг случай от 2009 г. е свързан с учителка по френски и турски език, която 
преподава в основното училище в с. Ковачево, Пазарджишко с черна дреха и 
забрадка. В този случай дрехата също се третира като явен религиозен символ. 
При това се поставя въпросът за правото на лице, представящо институцията, 
да демонстрира религиозна принадлежност. По описание на работодателите й 
тя се облича с панталони и блузи, а понякога скрива само косата с плетен шал 
или ходи добре забрадена. След намеса на медиите, провокирана от тайно за- 
снет клип с мобилен телефон, родителите се застъпват изцяло за учителката 
като за способен, качествен и изпълняващ добре своите задължения препода- 
вател. Директорът на училището и началникът на Регионален инспекторат по 


3 http://www.kzd-nondiscrimination.com/layout/images/stories/pdf/Otchet_KZD_2006.pdf 
2 http://pravoto.com/site/sp/was 


112 / БългАРСКА ЕТНОЛОГИЯ, BP. 1—2 (2012) 


образование (РИО) - Пазарджик споделят същото мнение. Преподавателката 
има всички необходими документи, които й дават право да изпълнява профе- 
сията си. Оплаквания от родители и колеги не са постъпили и управляващите 
органи на училището не предприемат мерки срещу учителката. Въпреки това 
няколко години по-късно тя вече не е учителка в това училище. Възможно е това 
да е следствие от създалата се конфликтна ситуация. 

Още един случай от 2006 г. налага реакция от страна на МОН. Тогава 110 
студентки от Турция пожелават да учат в Пловдивския медицински универси- 
тет, но с изричното изискване да носят забрадки. Ръководството на университе- 
та, макар и колебливо, реагира отрицателно. Същата е и реакцията на образова- 
телния министър. Той отчита, че проблемът за облеклото във висшето училище 
с различен от този в средното и е свързан с правото на религиозна свобода. 
Надделява мнението обаче, че трябва да се подкрепи светският характер на об- 
разованието в България и националната традиция”. 

Цитираните случаи са от сферата на образованието, чийто светски ха- 
рактер е особено важен за българското общество. За всяка от тези ситуации е 
характерно, че държавата в лицето както на местните, така и на централните 
институции, няма готовност да реагира. Обществото също не показва висока 
чувствителност. Всички посочени случаи ясно говорят, че независимо дали има 
стигнал или не до административните или съдебните органи, казусът за рели- 
гиозните елементи в облеклото по-скоро се поставя на тълкуване и не се пред- 
приемат крайни мерки. Стремежът е конфликтите да се уреждат компромисно 
и лично с потърпевшите. Няма унифицирани механизми за действие, но става 
ясно, че регулация е необходима. 

Друга особеност е, че всъщност традиционното облекло не се санкциони- 
ра на местно ниво - то се възприема като част от културната традиция. В мю- 
сюлманските села децата ходят на училище според личните си предпочитания. 
Случаят в Рибново е по-скоро изключение, при това е силно политизиран. По 
отношение на новите елементи обаче училищните власти реагират по-строго. 
Това предизвиква реакции от самите засегнати, които изнасят случая си в дър- 
жавните институции, а поради това и в медиите. Трябва да се отбележи, че и 
при случая с учителката това не е било традиционният й начин на обличане. 
Според местните хора тя го е възприела, след като синът й се оженил в Турция”. 
Момичетата, подали жалба в КЗД, също започват да се забулват на късна въз- 
раст по лични съображения, а не поради семейна традиция”. 

От изложеното може да се обобщи, че все още се наблюдава ниска степен 
на готовност на официалните институции за предприемането на промени - за- 
бранителни или разрешителни. Доколко те биха ги инициирали и отстоявали 
при прилагането им, вероятно бъдещи изследвания и наблюдения могат да по- 


25 Интервю с началника на РИО-Пазарджик: „Нито аз съм човекът, нито директорите 
на училищата, в които преподава, ще я накарат да си махне кърпата. Според мен в 
дейността й няма нарушение, освен че образованието е светско. Но какво значи кър- 
nara...“ — http://www.deltanews.bg/index.php?id=13376 

26 http://www.mediapool.bg/show/?storyid=121172 

27 http://www.blitz.bg/news/article/4 1092 

#8 http://www.bghelsinki.org/index.php?module=pages&lg=bg&page=obektiv 13403 

кажат. 

Чрез приемането или отхвърлянето на религиозното облекло в публичното 
пространство могат да се очертаят границите на толерантността в държавната 
политика. В разгледаните случаи ясно проличава, че въпреки липсата на ясна 
законова рамка, отношенията религиозно - светско се регулират или според 
съществуващите правни норми, или в полза на едно умерено и толерантно ре- 
шение към индивида. Медиите демонстрират желание да поставят на дневен 
ред съществуващи практики и да предизвикат изостряне на противоречията. 
Независимо от това в обществото като цяло липсва дебат по темата за религи- 
озните елементи в облеклото. В публичното пространство обикновено се чуват 
предимно категоричните становища на националистическите организации. 

Реакцията на централната и на местната власт по отношение на появяващи- 
те се „нови“ модели на обличане, например случаите с ученичките, показват, че 
административните институции поставят въпроса за решение чрез препоръка 
към министъра на образованието и науката да направи цялостен анализ на със- 
тоянието на системата на българското образование в контекста на спазването на 
антидискриминационното законодателство и на свободата на вероизповедания- 
та. Съдебните органи в лицето на ВАС обаче смятат, че КЗД е надвишил правата 
си, защото според ЗЗД в правомощията на Комисията се предвижда предотвра- 
тяване или преустановяване на нарушенията, а не даване на предписания. Този 
случай ясно демострира, че все още липсва цялостна политика и стратегия на 
държавата, а и единни законови разпоредби, които да третират подобни въпро- 
си. Това поставя и по-широкия въпрос за липсата на обща политика и практика 
по определени законодателни проблеми”. 


Религиозни елементи в облеклото и отвореното публично пространство 


Благодарение на традиционното многообразие на българското общество офици- 
алните власти, а и обществото като цяло, са привикнали със съществуващия в 
мюсюлманските и другите религиозни общности идентификационен дрес код и 
го разпознават и приемат в отвореното публично пространство. Той също така 
служи и като разграничителен маркер вътре в самата мюсюлманска общност 
сред турците (суни и алевити), ромите, а също така и сред българи мюсюлмани. 
Съществуват и регионални различия в облеклото. Тези детайли често не са ва- 
жни за хората извън техните общности, които не се интересуват от вътрешните 
различия, а възприемат носенето на шалвари или кърпа на главата единствено 
като турско/мюсюлманско. Съществено е да се отбележи, че мюсюлманите за- 
пазват тези символи и кораничната традиция дори в период на репресивните 
кампании по време на тоталитаризма. Независимо от забраните, хората намират 
алтернативен начин за изява на религиозните си различия: жените носят анцу- 
зи вместо шалвари и сини работни манти вместо фередже, а по-възрастните 


2 Вж. повече в: Грекова, Кюркчиева, Косева, Аврамов 2010. 
3 Процесите на съжителство между различните етнически и религиозни групи в Бъл- 
гария са обстойно разгледани в: Желязкова, Нилсен, Кепел 1995. 

мъже поставят на главата си таке. Гака чрез дрехите си те продължават да заявя- 
ват своята религиозна идентичност, макар и пренебрегвайки в трудни периоди 
вътреобщностните си различия. Подобни знаци са от съществена важност за 
тях и околното християнско население, защото това е мълчалив протест и жела- 
ние за съхранение на собствената култура. 

От своя страна мюсюлманите в страната днес, именно поради дългогодиш- 
ното оцеляване като малцинство, са изградили свои механизми за адаптиране 
в менящите се през годините условия и отношение - от умерено или неанга- 
жирано до прикрито или откровено враждебно. Често те съобразяват демон- 
стрирането на своята идентичност с непосредствената социална среда. Масово 
използваното у дома и в селото традиционно женско облекло често се заменя 
с модерно при посещение в града, в пазарен ден или по магазините. При посе- 
щения в определени институционални публични пространства, като болници 
и административни учреждения на местната или централната власт, те често 
не се различават от заобикалящата ги среда в своето облекло. Целта е да не се 
предизвикват негативни стереотипи и отношение. 

Съществува и друг процес — млади хора, които завършват своето средно 
или висше образование извън родните си места, носят модерни дрехи, които 
заменят с традиционни в родното си селище, за да удовлетворят възрастното 
поколение. Сред част от мюсюлманското население в страната придържането 
или отхвърлянето на традиционния костюм се възприема по-скоро като избор 
между традицията и модерното, а не толкова като изява на религиозната при- 
надлежност. 

Използването на религиозните елементи в облеклото като символ на иден- 
тичност"! от мюсюлманите в България се влияе от социалната среда. Те избират 
различни стратегии в зависимост от позицията, която индивидът има или иска 
да има вътре или извън собствената си общност, както и от очакванията на дру- 
гите. 

Днес традиционният религиозен костюм все още остава в сферата на лич- 
ното пространство, предимно използван от жените в дома, селището и по-ши- 
роките рамки на групата. Той обаче e видим ив отвореното публично простран- 
ство (улици, площади и др.) при празниците и ритуалите, а също така и при 
посещение на сгради, свързани с изповядване на съответната религия. 

За религиозните елементи в празничното облекло в отвореното публично 
пространство ще изложим два примера. Общото между тях е, че са свързани 
със сватбата, но в две различни общности: едната на турците, а другата на бъл- 
гарите мюсюлмани. 

Първият пример е свързан с празнуването при турците от Руенско на къна 
геджеси?. Този обичай днес е силно видоизменен и трансформиран, носи свои- 
те регионални особености, но празникът остава един от най-значимите мо- 


31 За костюма като носител на различни символни послания в традиционното общество 
вж. в: Ганева 2003: 267. 

3 Предсватбената вечер, когато се поставя къна на младоженката, както и на по-близ- 
ките нейни роднини от женски пол. Тази практика е разпространена на много места 
у нас. По-подробно вж. в: Кюркчиева 2010. 

менти за булката в процеса на преминаването й към статута на омъжена жена. 
Примерът е показателен, защото това е единственото време, когато се облича 
традиционната носия (цветни шалвари и забрадка), макар ив съвременен вари- 
ант. Използват я само жените, участнички в сватбения празник. Това подчертава 
специфичната им роля на пазители на традициите и културната идентичност на 
местното турско население. Значимостта на този празник като начин на себеи- 
зява се вижда и във факта, че той отдавна с излязъл от частното пространство на 
жените в семейството и се е пренесъл в отвореното публичното пространство — 
центъра на селището. Важно е, че той е отворен и за другите общности: съселя- 
ни или приятели християни също са поканени. Така този празник се превръща 
в демонстрация на общността, приемаща новото семейство чрез своя знаков 
религиозен ритуал. Същевременно обаче се проявява известна двойственост 
във факта, че повечето турски булки в Руенско, дори да облекат в началото на 
ритуалната вечер своя характерен традиционен костюм, по-късно го променят с 
официална разноцветна дълга рокля. Това превключване в облеклото и предпо- 
читане на унифицираното европейско празнично облекло може да се тълкува в 
посока на утвърждаване на светското над религиозното или поне успоредното 
им съществуване като възможна стратегия на турската общност. 

Вторият пример, свързан с темата за демонстрацията на облеклото като ре- 
лигиозен символ в отвореното публично пространство, е писаната булка/гели- 
на при българите мюсюлмани от селата Галата (Тетевенско) (Кюркчиева 2004: 
123-128) и Рибново (Гоцеделчевско)З. Това е сватбен обичай, когато лицето 
на булката, облечена в характерната за съответния регион традиционна носия 
(пъстри шалвари и кърпа на главата), се покрива със залепени в геометрични 
или флорални мотиви пайети (пулчета). В Рибново обичаят е цялостно съхра- 
нен, докато в Тетевенско се практикува все по-рядко. 

Тези обичаи вероятно се възприемат като най-безконфликтния начин за из- 
ява на малцинствата при тяхното общуване с околния свят. Именно празнично- 
то облекло, макар и в рамките на собственото отворено публично пространство 
- площада и улиците в селището - е начин за демонстрация на религиозна раз- 
личност. Тук именно е мястото, където турците и българите мюсюлмани могат 
да заявят видимо чрез празничното облекло своята идентичност и на колек- 
тивно, и на индивидуално ниво. Това са пространствата, където публичното и 
частното се преплитат. Всеки отделен човек представя себе си и общността си 
чрез празничния религиозен костюм. 


Заключение 


В България традиционно съществуват различни форми на изразяване чрез o6- 
леклото като религиозен символ в миналото и днес. Демонстрирането на рели- 
гиозната принадлежност чрез облеклото периодично присъства в обществения 
дебат. В някои случаи това е свързано с политиката на държавата за унифика- 


3 Вж. сп. 359-списанието за България, бр. 2, ноември, 2007 г. и сайт: http://infocenter. 
bnt.bg/content/view/full/2562 

ция и хомогенизацията на нацията. Същевременно етническите и религиозните 
общности са отстоявали, макар и чрез ограничения, своята позиция на различ- 
НИ. Традиционното облекло остава и днес знак за културната идентичност на 
групите. Въвежданите „нови“ елементи все по-явно се използват и съответно 
възприемат като символ, недвусмислено подчертаващ религиозна принадлеж- 
ност. 

Проблемът за религиозното облекло в отвореното публично пространство 
не се възприема като противопоставяне между светско и религиозно, а по-скоро 
е начин за демонстриране на различност, както на колективно, така и на инди- 
видуално ниво. Поради това по-рядко предизвиква интерес и практически не 
среща съпротива. В институционалното пространство реакцията срещу изявата 
на лична принадлежност към религията чрез облеклото е в по-голяма степен 
неприемаща или ограничаваща. На този етап това е най-вече видимо в сферата 
на образованието ие свързано с навлизащите „нови“ елементи. 

Другото разграничение в употребата на религиозните елементи в облек- 
лото е видимо в ежедневието и в празника. Докато в ежедневието то е повече 
проява на индивидуална идентичност, в празника то се възприема като костюм, 
който издава и демонстрира колективна принадлежност. 

В отношенията между държава - религия въпросът за публичната изява 
на религиозните символи в България традиционно не е създавал проблеми и 
съществува среда за приемане и паралелно съществуване. В повечето европей- 
ски държави обаче съжителството на религиите и изразяването на религиозни- 
те различия са част от по-късен, но интензивен процес. Българската държава 
и общество са склонни да се влияят от европейските модели и постоянно се 
стремят да са адекватни спрямо тях, като понякога ги прилагат чисто механич- 
но. В резултат на това новите тенденции в Европа провокират дебат B българ- 
CKOTO общество и принуждават държавата да реагира, а понякога и да търси 
несъществуващи или привнесени проблеми. В настоящия момент обществото, 
институциите, медиите и засегнатите малцинства продължават да следват тра- 
диционно съществуващия механизъм, макар че все повече са под влияние на 
бързо променящите се международни политически реалности. 

THE APPAREL — BETWEEN THE SECULAR AND THE RELIGIOUS: 
POLITICS AND IDENTITY 


Iva Kyurkchieva, Maya Коѕеуа 


Abstract 


This paper focuses on the question how the apparel, expressing religious identity, is used and 
perceived in the Bulgarian secular society. The author discusses different strategies in the 
choice of religious symbols and clothes corresponding to individual roles in society as well 
as to the ethnic and religious communities in general. The exposition follows through several 
basic cases in which the activities of state institutions and public opinion are commented. 
The strategies in respect to the religious apparel in the public and private spheres in Bulgaria 
are viewed in historical and contemporary perspective of the relations between the religious 
and the secular in the context of the traditional ethnic and religious variety in Bulgaria. The 
research on the topic indicates that there is a necessary clear position from the part of the 
institutions and civil society in order to build the mechanisms for adequate reactions in the 
future. 


